CELEX: 32021D0826(01)
Language: fi
Date: 2021-08-04 00:00:00
Title: Komission päätös, annettu 4 päivänä elokuuta 2021, luonnonmukaista tuotantoa koskevaa teknistä neuvontaa antavan asiantuntijaryhmän (EGTOP) perustamisesta 2021/C 343/03

26.8.2021   
               
               
                  FI
               
               
                  Euroopan unionin virallinen lehti
               
               
                  C 343/15
               
            
         KOMISSION PÄÄTÖS,
         annettu 4 päivänä elokuuta 2021,
         luonnonmukaista tuotantoa koskevaa teknistä neuvontaa antavan asiantuntijaryhmän (EGTOP) perustamisesta
         (2021/C 343/03)
         EUROOPAN KOMISSIO, joka
         ottaa huomioon Euroopan unionin toiminnasta tehdyn sopimuksen,
         sekä katsoo seuraavaa:
         
                     (1)
                  
                  
                     Euroopan parlamentin ja neuvoston asetuksessa (EU) 2018/848 (1) määritellään luonnonmukaisen tuotannon tavoitteet ja periaatteet sekä vahvistetaan luonnonmukaisten tuotteiden tuotantoa, merkintöjä ja valvontaa koskevat perusvaatimukset.
                  
               
                     (2)
                  
                  
                     Komissio tarvitsee teknistä neuvontaa pystyäkseen tekemään päätöksiä tuotteiden, aineiden ja tekniikoiden käytön sallimisesta luonnonmukaisessa maataloudessa ja jalostuksessa asetuksen (EU) 2018/848 mukaisesti. Komissio tarvitsee teknistä neuvontaa myös kehittääkseen tai parantaakseen luonnonmukaista tuotantoa koskevia sääntöjä sekä yleisemmin missä tahansa muissa luonnonmukaiseen tuotantoon liittyvissä kysymyksissä. Komissio tarvitsee tätä varten asiantuntijoista koostuvan neuvoa-antavan elimen asiantuntemusta.
                  
               
                     (3)
                  
                  
                     Tämän vuoksi on tarpeen perustaa luonnonmukaista tuotantoa käsittelevä asiantuntijaryhmä ja määritellä sen tehtävät ja kokoonpano komission päätöksen C(2016) 3301 final (2) mukaisesti.
                  
               
                     (4)
                  
                  
                     Ryhmän olisi koostuttava tutkijoista, joilla on asiantuntemusta asianomaisista tuotteista, aineista ja tekniikoista, ja luonnonmukaisen tuotannon asiantuntijoista, jotka pysyvät antamaan riippumatonta, asiantuntevaa ja avointa teknistä neuvontaa komissiolle.
                  
               
                     (5)
                  
                  
                     Komission päätöksellä 2009/427/EY (3) perustetaan neuvoston asetuksen (EY) N:o 834/2007 (4) soveltamiseen liittyvä asiantuntijaryhmä. Kyseinen ryhmä on antanut lausuntoja eräistä luonnonmukaisessa tuotannossa käytettävien aineiden tuotteiden luokista. Kyseisten aineiden sallimista koskevat päätökset ovat viivästyneet useita kertoja, koska asiantuntijoita ei ole ollut saatavilla. Asetuksen (EU) 2018/848 säädöskehyksessä on tarpeen arvioida useampia aineluokkia, kuten puhdistukseen ja desinfiointiin käytettävät aineet sekä elintarvikejalostuksessa käytettävät innovatiiviset erikoistekniikat ja -menetelmät. Tarvittavien lausuntojen määrä on siis lisääntynyt huomattavasti mutta asiantuntijoiden kiinnostus osallistua asiantuntijaryhmiin komission avustamiseksi ilman korvausta on vähentynyt.
                  
               
                     (6)
                  
                  
                     Uuden asiantuntijaryhmän olisi annettava komissiolle lausuntoja teknisistä asiakirjoista, jotka liittyvät tuotteiden, aineiden ja tekniikoiden käytön sallimiseen luonnonmukaisessa tuotannossa ja jalostuksessa sekä muihin luonnonmukaista tuotantoa koskeviin sääntöihin ja teknisiin kysymyksiin. Kyseiset lausunnot ovat olennaisen tärkeitä unionin luonnonmukaista tuotantoa koskevan politiikan ja lainsäädännön kehittämisen ja seurannan kannalta erityisesti silloin kun kyseessä ovat komission täytäntöönpanosäädökset, joita tarkoitetaan esimerkiksi asetuksen (EU) 2018/848 16 artiklan 3 kohdassa, 17 artiklan 3 kohdassa ja 24 artiklan 9 kohdassa. Jollei riippumattomilta asiantuntijoilta saada riippumattomia lausuntoja, unionin asiaa koskevassa politiikassa ei päästä sen tavoitteisiin. Tämän vuoksi ryhmän jäsenten saatava olisi kulukorvauksen lisäksi kansainvälisten standardien mukainen erityiskorvaus, joka on suhteutettu heille osoitettuihin erityistehtäviin.
                  
               
                     (7)
                  
                  
                     Euroopan parlamentin ja neuvoston asetuksen (EU) N:o 1306/2013 (5) 6 artiklan a alakohdassa säädetään tekniseen ja hallinnolliseen apuun liittyvien toimenpiteiden rahoittamisesta.
                  
               
                     (8)
                  
                  
                     Olisi vahvistettava säännöt, joiden mukaisesti ryhmän jäsenet saavat antaa tietoja.
                  
               
                     (9)
                  
                  
                     Henkilötietojen käsittelyssä olisi noudatettava Euroopan parlamentin ja neuvoston asetusta (EU) 2018/1725 (6).
                  
               
                     (10)
                  
                  
                     Päätös 2009/427/EY olisi kumottava,
                  
               ON PÄÄTTÄNYT SEURAAVAA:
         
            1 artikla
            Kohde
            Perustetaan luonnonmukaista tuotantoa koskevaa teknistä neuvontaa antava asiantuntijaryhmä, jäljempänä ”ryhmä”.
         
         
            2 artikla
            Tehtävät
            Ryhmän tehtävänä on
            
                        (a)
                     
                     
                        avustaa komissiota luonnonmukaiseen tuotantoon liittyvien teknisten kysymysten arvioinnissa, mukaan lukien tuotteet, aineet ja tekniikat, joita voidaan käyttää luonnonmukaisessa tuotannossa, ottaen huomioon asetuksessa (EU) 2018/848 säädetyt tavoitteet ja periaatteet sekä luonnonmukaista tuotantoa koskevan politiikan lisätavoitteet;
                     
                  
                        (b)
                     
                     
                        avustaa komissiota asetukseen (EU) 2018/848 liittyvien nykyisten sääntöjen parantamisessa ja uusien sääntöjen laatimisessa;
                     
                  
                        (c)
                     
                     
                        edistää kokemusten ja hyvien käytäntöjen vaihtoa luonnonmukaiseen tuotantoon liittyvissä teknisissä kysymyksissä.
                     
                  
         
            3 artikla
            Kuuleminen
            
               1.   Komissio voi kuulla ryhmää missä tahansa luonnonmukaiseen tuotantoon liittyvissä kysymyksissä.
            
            
               2.   Ryhmän puheenjohtaja voi kehottaa komissiota kuulemaan ryhmää jostakin tietystä kysymyksestä.
            
         
         
            4 artikla
            Jäsenten nimittäminen
            
               1.   Ryhmässä on enintään 13 jäsentä.
            
            
               2.   Jäsenet nimitetään tehtäväänsä yksityishenkilöinä, ja he toimivat riippumattomina ja yleisen edun mukaisesti.
            
            
               3.   Sellainen jäsen, joka ei enää pysty osallistumaan tehokkaasti ryhmän työhön, joka komission maatalouden ja maaseudun kehittämisen pääosaston, jäljempänä ”AGRI-pääosasto”, mukaan ei täytä Euroopan unionin toiminnasta tehdyn sopimuksen 339 artiklassa asetettuja edellytyksiä tai joka eroaa, ei ole enää ryhmän jäsen ja hänen tilalleen voidaan nimittää uusi jäsen jäljellä olevaksi toimikaudeksi.
            
         
         
            5 artikla
            Valintamenettely
            
               1.   Ryhmän jäsenet valitaan julkisella hakuilmoituksella, joka julkaistaan komission asiantuntijaryhmien ja muiden vastaavanlaisten elinten rekisterissä, jäljempänä ”asiantuntijaryhmärekisteri”. Hakuilmoitus voidaan lisäksi julkaista muilla keinoin, kuten erityisellä verkkosivustolla. Hakuilmoituksessa on selvästi ilmoitettava valintaperusteet, mukaan lukien suoritettavassa työssä vaadittava asiantuntemus. Vähimmäismääräaika hakemusten jättämiselle on neljä viikkoa.
            
            
               2.   Ryhmän jäsenyyttä hakevien henkilöiden on ilmoitettava kaikki olosuhteet, joista voi syntyä eturistiriita. Komissio edellyttää, että tällaisten henkilöiden on osana hakemustaan toimitettava sidonnaisuuksia koskeva ilmoituslomake asiantuntijaryhmiä koskevan vakiomuotoisen sidonnaisuuksia koskevan ilmoituslomakkeen (7) pohjalta sekä ajan tasalle saatettu ansioluettelo. Asianmukaisesti täytetyn sidonnaisuuksia koskevan ilmoituslomakkeen toimittaminen on tarpeen, jotta henkilö voidaan nimittää jäseneksi yksityishenkilönä. Komissio tekee eturistiriitoja koskevan arvioinnin asiantuntijaryhmiä koskevien komission horisontaalisten sääntöjen, jäljempänä ”horisontaaliset säännöt”, mukaisesti.
            
            
               3.   AGRI-pääosaston pääjohtaja nimittää ryhmän jäsenet sellaisten asiantuntijoiden joukosta, joilla on pätevyyttä 2 artiklassa ja 3 artiklan 1 kohdassa tarkoitetuilla aloilla ja jotka ovat vastanneet julkiseen hakuilmoitukseen.
            
            
               4.   Julkiseen hakuilmoitukseen vastanneet soveltuvat ehdokkaat, joita ei nimitetä ryhmän jäseniksi, lisätään varallaololuetteloon. Komissio pyytää hakijoilta heidän suostumustaan ennen heidän nimiensä lisäämistä varallaololuetteloon.
            
            
               5.   Ryhmän jäsenet nimitetään nelivuotiskaudeksi, joka voidaan uusia, eivätkä he saa olla tehtävässään kauemmin kuin kolme peräkkäistä toimikautta. He toimivat tehtävässään toimikautensa päättymiseen asti tai siihen asti, kun heille valitaan seuraajat 4 artiklan 3 kohdan mukaisesti.
            
         
         
            6 artikla
            Puheenjohtaja
            AGRI-pääosasto nimeää ryhmälle puheenjohtajan ja kaksi varapuheenjohtajaa.
         
         
            7 artikla
            Ryhmän toiminta
            
               1.   Ryhmä toimii AGRI-pääosaston pyynnöstä.
            
            
               2.   Ryhmän kokoukset pidetään pääsääntöisesti komission tiloissa tai etäjärjestelyin tilanteen niin vaatiessa. Ryhmä voi AGRI-pääosaston suostumuksella ja jäsentensä yksinkertaisella enemmistöllä päättää, että yksittäinen kokous tallennetaan asiaankuuluvia tietosuojasääntöjä noudattaen.
            
            
               3.   Sihteeripalveluista huolehtii AGRI-pääosasto. Komission muiden osastojen virkamiehet, joita asia koskee, voivat osallistua ryhmän ja sen alaryhmien kokouksiin.
            
            
               4.   Ryhmä voi AGRI-pääosaston suostumuksella ja jäsentensä yksinkertaisella enemmistöllä päättää tehdä asian käsittelystä julkista.
            
            
               5.   Esityslistan kustakin kohdasta käyty keskustelu ja ryhmän antamat lausunnot on merkittävä pöytäkirjaan täsmällisesti ja kattavasti. Sihteeristö laatii pöytäkirjan puheenjohtajan alaisuudessa.
            
            
               6.   Ryhmä antaa periaatteessa lausuntonsa, suosituksensa ja raporttinsa yhteisymmärryksessä. Äänestyksissä äänestyksen tulos määräytyy jäsenten yksinkertaisella enemmistöllä. Vastaan äänestäneillä jäsenillä on oikeus siihen, että lausuntoon, suositukseen tai raporttiin liitetään yhteenveto heidän kantansa perusteluista.
            
         
         
            8 artikla
            Alaryhmät
            
               1.   AGRI-pääosasto voi perustaa alaryhmiä tarkastelemaan erityisiä kysymyksiä määrittelemänsä toimeksiannon perusteella. Alaryhmät noudattavat toiminnassaan horisontaalisia sääntöjä ja raportoivat ryhmälle. Alaryhmät lakkautetaan niiden saatettua toimeksiantonsa päätökseen.
            
            
               2.   AGRI-pääosasto valitsee alaryhmien jäsenet ryhmän jäsenistä tai 5 artiklan 4 kohdassa tarkoitetusta varallaololuettelosta.
            
         
         
            9 artikla
            Kutsutut asiantuntijat
            AGRI-pääosasto voi kutsua asiantuntijoita, joilla on erityisasiantuntemusta jostakin esityslistalla olevasta asiasta, osallistumaan ryhmän tai alaryhmien työskentelyyn tapauskohtaisesti.
         
         
            10 artikla
            Tarkkailijat
            
               1.   Organisaatiolle voidaan myöntää tarkkailijan asema suoralla kutsulla horisontaalisia sääntöjä noudattaen.
            
            
               2.   Tarkkailijan aseman saanut organisaatio nimeää edustajansa.
            
            
               3.   Puheenjohtaja voi sallia sen, että tarkkailijoiden edustajat osallistuvat ryhmän keskusteluihin ja jakavat asiantuntemustaan. Heillä ei kuitenkaan ole äänioikeutta eivätkä he osallistu ryhmän antamien suositusten tai ohjeiden laatimiseen.
            
         
         
            11 artikla
            Työjärjestys
            Ryhmä vahvistaa työjärjestyksensä jäsentensä yksinkertaisella enemmistöllä AGRI-pääosaston ehdotuksesta ja sen suostumuksella asiantuntijaryhmien työjärjestysmallia ja horisontaalisia sääntöjä (8) noudattaen.
         
         
            12 artikla
            Salassapitovelvollisuus ja turvallisuusluokiteltujen tietojen käsittely
            Ryhmän jäsenten ja näiden edustajien sekä kutsuttujen asiantuntijoiden ja tarkkailijoiden on noudatettava salassapitovelvollisuutta, jota perussopimusten ja niiden täytäntöönpanosääntöjen nojalla sovelletaan kaikkiin toimielinten jäseniin ja niiden henkilöstöön, sekä unionin turvallisuusluokiteltujen tietojen suojaamista koskevia komission sääntöjä, jotka on vahvistettu komission päätöksissä (EU, Euratom) 2015/443 (9) ja 2015/444 (10). Komissio voi toteuttaa kaikki aiheelliset toimenpiteet, jos kyseiset henkilöt eivät noudata näitä velvollisuuksia.
         
         
            13 artikla
            Avoimuus
            
               1.   Ryhmä ja sen alaryhmät on rekisteröitävä asiantuntijaryhmärekisteriin.
            
            
               2.   Asiantuntijaryhmärekisterissä julkaistaan ryhmästä ja alaryhmästä seuraavat tiedot:
               
                           a)
                        
                        
                           yksityishenkilöinä nimitettyjen jäsenten nimet;
                        
                     
                           b)
                        
                        
                           tarkkailijoiden nimet.
                        
                     
            
               3.   Kaikki asiaankuuluvat asiakirjat, kuten kokousten esityslistat, pöytäkirjat, lausunnot ja osallistujien kannanotot, on asetettava saataville joko asiantuntijaryhmärekisterissä tai erityisellä verkkosivustolla, johon on linkki rekisteristä. Pääsy tällaiselle verkkosivustolle ei saa edellyttää käyttäjän rekisteröitymistä, eikä pääsyä saa rajoittaa millään muullakaan tavalla. Varsinkin esityslista ja muut olennaiset tausta-asiakirjat on julkaistava hyvissä ajoin ennen kokousta ja pöytäkirja ja lausunnot pian kokouksen jälkeen. Julkaisemisesta voi poiketa vain silloin kun katsotaan, että asiakirjan sisältämien tietojen ilmaiseminen vaarantaisi julkisen tai yksityisen edun suojan Euroopan parlamentin ja neuvoston asetuksen (EY) N:o 1049/2001 (11) 4 artiklassa määritellyllä tavalla.
            
         
         
            14 artikla
            Kokouskustannukset
            Komissio korvaa matka- ja oleskelukulut, joita ryhmän jäsenille ja kutsutuille asiantuntijoille aiheutuu osallistumisesta ryhmän tai alaryhmien kokouksiin, voimassa olevien komission säännösten mukaisesti vuosittaisessa määrärahojen kohdentamismenettelyssä käytettävissä olevien määrärahojen rajoissa.
         
         
            15 artikla
            Erityiskorvaukset
            Ryhmän jäsenillä ja kutsutuilla asiantuntijoilla on oikeus saada erityiskorvausta hyvitykseksi tekemästään valmistelutyöstä ja/tai osallistumisestaan ryhmän toimintaan sekä asiaankuuluviin kokouksiin, kuten liitteessä esitetään.
         
         
            16 artikla
            Kumoaminen
            Kumotaan päätös 2009/427/EY.
            Viittauksia kumottuun päätökseen pidetään viittauksina tähän päätökseen.
         
         
            Tehty Brysselissä 4 päivänä elokuuta 2021.
            
               
                  Komission puolesta
               
               
                  JanuszWOJCIECHOWSKI
               
                  Komission jäsen
               
            
         
         
            (1)  Euroopan parlamentin ja neuvoston asetus (EU) 2018/848, annettu 30 päivänä toukokuuta 2018, luonnonmukaisesta tuotannosta ja luonnonmukaisesti tuotettujen tuotteiden merkinnöistä ja neuvoston asetuksen (EY) N:o 834/2007 kumoamisesta (EUVL L 150, 14.6.2018, s. 1).
         
            (2)  Komission päätös C(2016) 3301 final, annettu 30 päivänä toukokuuta 2016, komission asiantuntijaryhmien perustamista ja toimintaa koskevien horisontaalisten sääntöjen vahvistamisesta.
         
            (3)  Luonnonmukaista tuotantoa koskevaa teknistä neuvontaa antavan asiantuntijaryhmän perustamisesta 3 päivänä kesäkuuta 2009 tehty komission päätös 2009/427/EY (EUVL L 139, 5.6.2009, s. 29).
         
            (4)  Neuvoston asetus (EY) N:o 834/2007, annettu 28 päivänä kesäkuuta 2007, luonnonmukaisesta tuotannosta ja luonnonmukaisesti tuotettujen tuotteiden merkinnöistä sekä asetuksen (ETY) N:o 2092/91 kumoamisesta (EUVL L 189, 20.7.2007, s. 1).
         
            (5)  Euroopan parlamentin ja neuvoston asetus (EU) N:o 1306/2013, annettu 17 päivänä joulukuuta 2013, yhteisen maatalouspolitiikan rahoituksesta, hallinnoinnista ja seurannasta ja neuvoston asetusten (ETY) N:o 352/78, (EY) N:o 165/94, (EY) N:o 2799/98, (EY) N:o 814/2000, (EY) N:o 1290/2005 ja (EY) N:o 485/2008 kumoamisesta (EUVL L 347, 20.12.2013, s. 549).
         
            (6)  Euroopan parlamentin ja neuvoston asetus (EU) 2018/1725, annettu 23 päivänä lokakuuta 2018, luonnollisten henkilöiden suojelusta unionin toimielinten, elinten ja laitosten suorittamassa henkilötietojen käsittelyssä ja näiden tietojen vapaasta liikkuvuudesta sekä asetuksen (EY) N:o 45/2001 ja päätöksen N:o 1247/2002/EY kumoamisesta (EUVL L 295, 21.11.2018, s. 39).
         
            (7)  Ks. horisontaalisten sääntöjen 11 artikla ja liite 4.
         
            (8)  Ks. horisontaalisten sääntöjen 17 artikla.
         
            (9)  Komission päätös (EU, Euratom) 2015/443, annettu 13 päivänä maaliskuuta 2015, turvallisuudesta komissiossa (EUVL L 72, 17.3.2015, s. 41).
         
            (10)  Komission päätös (EU, Euratom) 2015/444, annettu 13 päivänä maaliskuuta 2015, EU:n turvallisuusluokiteltujen tietojen suojaamista koskevista säännöistä (EUVL L 72, 17.3.2015, s. 53).
         
            (11)  Euroopan parlamentin ja neuvoston asetus (EY) N:o 1049/2001, annettu 30 päivänä toukokuuta 2001, Euroopan parlamentin, neuvoston ja komission asiakirjojen saamisesta yleisön tutustuttavaksi (EYVL L 145, 31.5.2001, s. 43). Näiden poikkeusten tarkoituksena on suojella yleistä turvallisuutta, sotilasasioita, kansainvälisiä suhteita, finanssi-, raha- ja talouspolitiikkaa, yksityiselämää ja yksilön koskemattomuutta, kaupallisia etuja, tuomioistuinkäsittelyä ja oikeudellista neuvontaa, tutkimuksia, tarkastuksia ja toimielimen päätöksentekomenettelyä.
      
      
         
            LIITE
            Erityiskorvaukset
            
               1)   
               Ryhmän tai alaryhmän jäsenillä ja kutsutuilla asiantuntijoilla on oikeus saada erityiskorvausta hyvitykseksi osallistumisestaan ryhmän tai alaryhmän kokouksiin joko paikan päällä tai etäyhteydellä. Erityiskorvaus maksetaan päivärahana kutakin täyttä työpäivää kohti jäljempänä olevan taulukon mukaisesti. Korvausta laskettaessa sen kokonaismäärä pyöristetään ylöspäin lähimpää puolta työpäivää vastaavaan määrään.
               
                           Ryhmän kokous / Alaryhmän kokous
                        
                        
                           Euroa täydeltä päivältä  (1)
                           
                        
                     
                           Puheenjohtaja
                        
                        
                           450
                        
                     
                           Varapuheenjohtaja/esittelijä
                        
                        
                           450
                        
                     
                           Jäsen
                        
                        
                           300
                        
                     
                           Kutsuttu asiantuntija
                        
                        
                           300
                        
                     
            
               2)   
               
                  Ryhmän tai alaryhmän jäsen, joka toimii esittelijänä, on oikeutettu saamaan erityiskorvauksen hyvitykseksi kokouksen ulkopuolella tehdystä työstä, kuten ryhmän tai alaryhmän kokousasiakirjojen valmistelemisesta tai viimeistelemisestä. Erityisavustus on 450 euroa päivärahana kutakin täyttä työpäivää kohti.
               
            
            
               3)   
               
                  Ryhmän tai alaryhmän jäsen tai kutsuttu asiantuntija, joka toimii esittelijänä, on oikeutettu saamaan erityiskorvauksen hyvitykseksi tieteellisten raporttien (yhteenvedot, kyselyt ja taustatiedot) asettamisesta saataville ryhmän tai alaryhmän kokousten valmistelemiseksi taikka ryhmän tai alaryhmän kokouspöytäkirjan laatimisesta.
               
            
            
               4)   
               Puheenjohtaja on oikeutettu saamaan erityiskorvauksen hyvitykseksi ryhmän työskentelyn tieteellisestä ohjaamisesta ja järjestämisestä ryhmän kokousten ulkopuolella.
               Jos komissio pyytää tekemään valmistelutyötä, johon sisältyy erityisesti ryhmän tai sen jonkin alaryhmän raporttien tai lausuntojen laatiminen, analyysien tekeminen vaikutusten arvioinnin tueksi tai työskentelyn tieteellinen ohjaaminen, se täsmentää suoritettavien tehtävien sisällön ja aikataulun. Työpäivien lukumäärää laskettaessa otetaan huomioon työtaakka suhteessa aiheen monitahoisuuteen sekä tehtävien suorittamiseen kuluva aika suhteessa koottavan ja käsiteltävän tiedon ja tieteellisen kirjallisuuden määrään ja saatavuuteen. Jäljempänä esitetystä ohjeellisesta työpäivien lukumäärästä voidaan näin ollen poiketa ainoastaan asianmukaisesti perustelluissa poikkeustapauksissa.
               
                           Ohjeellinen työpäivien lukumäärä
                        
                        
                           Tehtävätyyppi
                        
                     
                           1–10 päivää
                        
                        
                           Valmistelutyö (tieteelliset raportit, tutkimukset ja analyysit vaikutusten arvioinnin tueksi).
                        
                     
                           4–6 päivää
                        
                        
                           Ryhmän tai alaryhmän kokouksen jälkeen laadittava raportti, EGTOP-ryhmän lausunto.
                        
                     
                           10–30 päivää
                        
                        
                           Ryhmän työskentelyn tieteellinen ohjaus ja järjestäminen ryhmän kokousten ulkopuolella, erityisesti kun on kyse neuvonnan antamisesta komissiolle seuraavilla aloilla: yleinen tieteellinen suunnittelu, ulkopuolisten asiantuntijoiden hankkiminen, tieteellisten raporttien ja ryhmän tai alaryhmän kokousten sisällön määrittely sekä olemassa olevien tietojen ja tutkimustulosten saatavuuden varmistaminen. Näin voidaan valmistella ja koordinoida alaryhmien kokoonpanoa ja kokouksia sekä olla yhteydessä muihin neuvoa-antaviin elimiin, sidosryhmiin ja komission yksiköihin (maatalouden ja maaseudun kehittämisen pääosasto, muut pääosastot ja Yhteinen tutkimuskeskus).
                        
                     Asiantuntijalle, joka esittelijän ominaisuudessa asettaa saataville tieteellisiä raportteja ryhmän tai alaryhmän kokouksen valmistelemiseksi tai laatii ryhmän tai alaryhmän kokouspöytäkirjan, ja puheenjohtajalle, joka vastaa ryhmän työskentelyn tieteellisestä ohjauksesta ja järjestämisestä ryhmän kokousten ulkopuolella, maksetaan 450 euron suuruinen päiväraha kultakin täydeltä työpäivältä.
            
            
               (1)  Ainoastaan aamu- tai iltapäivän kokoukseen osallistumisen tapauksessa korvaus on 50 prosenttia päivärahasta.